রাত দখলে অনুমতি দেয়নি লালবাজার, হাইকোর্টের দ্বারস্থ ঐক্যমঞ্চ

কলকাতা: আগামী ১৬ জানুয়ারি শহরে (Kolkata) রাত দখলের (Reclaim The Night) ডাক দিয়েছিল ‘রাত দখল ঐক্যমঞ্চ’। বিভিন্ন দাবি নিয়ে এবার মাঝরাতে পথে নামতে চেয়েছিলেন মঞ্চের সদস্যরা। কিন্তু তাঁদের এই দাবিতে অনুমতি দেয়নি লালবাজার (Kolkata Police)। তাই এবার এই দাবি নিয়ে এবার কলকাতা হাইকোর্টের (Calcutta High Court) দ্বারস্থ হল ‘রাত দখল ঐক্যমঞ্চ। জানা গিয়েছে, তাঁদের মামলা দায়েরের অনুমতিও দিয়েছেন কলকাতা হাইকোর্টের বিচারপতি তীর্থঙ্কর ঘোষ। বুধবার এই মামলার শুনানি হতে পারে বলে খবর।

আরজি কর মেডিক্যাল কলেজে তরুণী চিকিৎসকের ধর্ষণ ও হত্যাকাণ্ডের (RG Kar Case) পর নিম্ন আদালতে সাজা ঘোষণা দিন স্থির হয়ে গিয়েছে। কিন্তু তার পরেও রয়েছে একাধিক প্রশ্ন। কোথায় দাঁড়িয়ে রয়েছে নারী নিরাপত্তা? এই প্রশ্ন তুলে আগামী ১৬ জানুয়ারি রাণী রাসমণি এভিনিউতে ফের একটি রাত দখল কর্মসূচি করতে চায় ‘রাত দখল ঐক্যমঞ্চ’। কিন্তু সেই কর্মসূচিতে অনুমোদন দেয়নি লালবাজার। তাই কলকাতা হাইকোর্টে মামলা দায়েরের আবেদন জানানো হয় মঞ্চের তরফে।

আরও পড়ুন: মকর সংক্রান্তিতেও দেখা নেই শীতের! দুই জেলার বৃষ্টির পূর্বাভাস, কেমন থাকবে আবহাওয়া?

উল্লেখ্য, রাত দখল কর্মসূচিতে অনুমতি না দেওয়ার পিছনে কারণ হিসেবে গঙ্গাসাগর মেলা (Gangasagar Mela 2025) থেকে আগত ভিড়ের কথা বলেছে পুলিশ। রাতে শহরে এরকম মিছিল হলে গঙ্গাসাগর থেকে আগত সাধু-সন্তরা অসুবিধায় পড়তে পারে বলে মত কলকাতা পুলিশের। কর্মসূচি উদ্যোক্তাদের তরফে শতাব্দী দাস এই বিষয়ে জানান, “সেখানে বলা হয়েছে, গঙ্গাসাগরের পুণ্যার্থীদের জন্য এই রাস্তায় মিছিল গেলে সমস্যা হতে পারে। এই সংক্রান্ত একটি অভিযোগ নাকি পুলিশের কাছে এসেছে। তাই তারা নাকি আমাদের আবেদনে সাড়া দিতে পারছে না।”